钦定古今图书集成/理学汇编/文学典/第050卷 > 王勃
## 钦定古今图书集成/理学汇编/文学典/第050卷 > 王勃

按《唐书文艺传》：“王勃，字子安，绛州龙门人。六岁善文
辞，九岁得颜师古注《汉书》读之，作《指瑕》以摘其失。麟
德初，刘祥道巡行关内，勃上书自陈。祥道表于朝，对
策高第。年未及冠，授朝散郎，数献颂阙下。沛王闻其
名，召署府修撰，论次《平台秘略》，书成，王爱重之。是时
诸王斗鸡，勃戏为文檄英王鸡。高宗怒曰：‘是且交构’。”
斥出府。勃既废，客剑南，尝登葛愦山旷望，慨然思诸
葛亮之功，赋诗见情。闻虢州多药草，求补参军，倚才
陵藉，为僚吏共嫉官奴曹达，抵罪匿勃所惧，事泄辄
杀之，事觉当诛，会赦除名。父福畤，繇雍州司功参军，
坐勃故，左迁交阯令。勃往省，度海溺水，悸而卒，年二
十九。初道出锺陵，九月九日都督大宴滕土阁，宿命
其婿作序以夸客，因出纸笔遍请客，莫敢当，至勃抗
然不辞。都督怒，起更衣，遣吏伺其文辄报。一再报，语
益奇，乃矍然曰：“天才也。”请遂成文，极欢罢。勃属文，初
不精思，先磨墨数升，则酣饮，引被覆面卧，及寤，援笔
成篇，不易一字，时人谓勃为“腹槁。”尤喜著书。初祖通，
隋末居白牛溪，教授门人甚众。尝起汉、魏，尽晋，作《书百二十篇，以读古《尚书》，后亡其序，有录无书者十篇。
勃补完𡙇逸，定著二十五篇。尝谓人子不可不知医。
时长安曹元有秘术，勃从之游，尽得其要。尝读《易》，夜
梦若有告者曰：“《易》有太极，子勉思之。”寤而作《易》，发挥
数篇，至晋卦会病止。又谓：“王者乘土，王世五十；数尽
千年；乘金，王世四十九数。九百年，乘水，王世二十数。
六百年，乘木，王世三十数，八百年，乘火，王世二十数。
七百年，天地之常也。”自黄帝至汉，五运适周，土复归
唐，唐应继周，汉不可承。周、隋短祚，乃斥魏、晋以降，非
真主正统，皆五行沴气，遂作唐家千岁历。武后时，李
嗣真请以周、汉为二王后，而废周、隋。中宗复用周、隋。
天宝中，太平久，上言者多以诡异进。有崔昌者，采勃
旧说，上《五行应运历》，请承周、汉，废周、隋为闰。右相李
林甫亦赞佑之，集公卿议可否。集贤学士卫包、起居
舍人阎伯玙上表曰：“都堂集议之夕，四星聚于尾，天
意昭然矣。”于是元宗下诏，以唐承汉，黜隋以前帝王，
废介酅公，尊周、汉为二王后，以商为三恪。京城起周
武王、汉高祖庙，授崔昌太子赞善大夫，卫包司虞员
外郎，杨国忠为右相，自称隋宗。建议复用魏为三恪，
周、隋为魏王，后酅、介二公复旧封。贬崔昌乌雷尉，卫
包夜郎尉，阎伯玙涪川尉，勃兄剧、弟助，皆第进士。
按《旧唐书文苑传》，“李敬元尤重杨炯、卢照邻、骆宾王
与勃等四人”，谓必当显贵，裴行俭曰：“士之致远，先器
识而后文艺。勃等虽有文才，而浮躁浅露，岂享爵禄
之器耶！杨子沈静，应至令长；馀得令终为幸。”果如其
言。

按《酉阳杂俎》。“王勃少时。梦人遗以墨丸盈袖。”

按，《云仙杂记》：王勃围棋，率下四子，成一首诗。勃犹诧
之，向人曰：“吾自夺造化，虽一时之间，百用亦可。”
《翰林盛事》云：“王勃所至，请托为文，金帛丰积，人谓心
织笔耕。”

按《摭言》：王勃著《滕王阁叙》，时年十四，都督阎公不之
信，令人伺其下笔。初报云：“南昌故郡，洪都新府”，公曰：
“老生常谈。”又云：“星分翼轸，地接衡庐”，公不语。至“落霞
与孤鹜齐飞，秋水共长天一色”，公矍然曰：“此真天才，
垂不朽矣！”〈勃作序时其父在交阯往省卒年二十九今云十四误也〉